РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/85-18

8. маj 2018. године

Б е о г р а д

ЗАПИСНИК

11. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 8. МАЈА 2018. ГОДИНЕ

 Седница је почела у 12,06 часова.

 Седницом је председавaла Ивана Стојиљковић, председник Одбора.

 Седници су присуствовали чланови Одбора: Милена Турк, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Јасмина Каранац, Душко Тарбук и Десанка Репац, заменик члана Одбора Владимира Петковића.

Седници нису присуствовали чланови Одобра: Соња Влаховић, Владимир Петковић, Борислав Ковачевић, Мирослава Станковић Ђуричић, Дејан Николић, Нада Лазић и Ненад Милић.

Седници су присуствовали представници Министарства заштите животне средине: државни секретар Иван Карић, Биљана Филиповић, помоћник министра (Сектор за међународну сарадњу и европске интеграције), Сандра Милићевић Сперлић, начелник Одељења за европске интеграције у Сектору за међународну сарадњу и европске интеграције, Александра Инић, саветник за пројекте у кабинету министра и Младен Петковић, саветник за привреду у кабинету министра.

Седници су присутвовали представници Зелене столице: Тања Петровић из Младих истраживача Србије, Наташа Ђерег из Центра за екологију и одрживи развој ЦЕКОР, Предраг Момчиловић из Београдске отворене школе и Гордана Грујић из удружења Оаза.

 На предлог председника Одбора, са девет гласова за, једногласно, усвојен је следећи:

Д н е в н и р е д

1. Информисање Одбора о статусу Преговарачке позиције и плану активности Преговарачке групе за Поглавље 27;
2. Разно.

 Пре преласка на рад по утврђеном дневном реду, са девет гласова за, једногласно је усвојен Записник 10. седнце Одбора за заштиту животне средине, одржане 16. марта 2018. године.

 Прва тачка дневног реда - **Информисање Одбора о статусу Преговарачке позиције и плану активности Преговарачке групе за Поглавље 27**

Иван Карић, државни секретар Министратва заштите животне средине, представио је Одбору статус Преговарачке позиције и даљи план активности Преговарачке групе за Поглавље 27. Истакао је да ће за годину-годину и по бити завршена преговарачка позиција за Поглавље 27, са свим специфичним плановима имплементације, па ће на основу тога бити отворено ово поглавље. Навео је специфичности преговарања када се ради о Поглављу 27: дужина трајања, финанисијски изазови (пројекције које је потребно урадити), као и 20-25 година имплементације, при чему је важно имати у виду да се све то спроводи у интересу грађана Србије, па тек онда као обавеза за приступање Европској унији. Као изазове, истакао је: квалитет и доступност информација, подељену или недовољно дефинисану наделжност више министарстава, недостатак стратешког и правног оквира и стабилан систем финансирања у животној средини (Зелени фонд). Дао је кратак преглед активности од септембра и новембра 2014. године, када су успешно завршени екслараторни и билатерални скрининг, усвајања Постскрининг документа од стране Владе у септембру 2015. године, одлуке о оснивању Зеленог фонда у новембру 2016. године, па све до овог тренутка, када се очекује финализација нацрта Преговарачке позиције. Рекао је да се очекује да следећа година започне са стабилним Зеленим фондом. Неопходно је урадити специфичне планове имплементације (10 докумената, који опредељују висину неопходних финансијских средстава, првенствено у областима управљања отпадом, управљања водама и област индустријских директива IPPS). Истакао је да у пуном капацитету раде од краја јануара 2018. године, када су именовани на позиције у преговарачкој групи. Навео је да су у преговарачком тиму професорка Мирјана Дренковак Ивановић и професорка Анђелка Михајлов задужене за област животне средине. Навео је да је требало да се у фебруару одржи састанак са представницима Министарства финансија, али до тог састанка није дошло. Одржани су састанци са представницима организација цивилног друштва, представницима Сталне конференција градова и општина, Првиредном комором Србије, институтима, факултетима и различитим асоцијацијама и удружењима у области управљања отпадом. Очекује се у мају преглед шестог нацрта преговарачке позиције, како би до краја јуна био предат нацрт на прве неформалне консултације у Европској комисији у Бриселу. Истакао је да постоје захтеви да се то уради нешто раније, током последње недеље маја или прве недеље јуна, али све зависи од тога да ли ће специфични планови импелемнтације и сажеци бити готови. Навео је да се може десити да буде четири до шест кругова неформалних консултација.

 Биљана Филиповић, помоћник министра (Сектор за међународну сарадњу и европске интеграције), навела је да се ради на финализацији шестог нацрта преговарачке позиције, да текст преговарачке позиције до сада има 160 страна, али ће их имати и више у зависности од формулација транзиционих периода. Истакла је да ће се активности у вези са договорима са Министарством финансија успорити, док се не изабере нови министар. Преговарачка позиција обухвата 10 области. Хоризонтално законодавство је једна од области, која није много финансијски захтевна, осим директиве о геопросторним подацима, на којој се ради кроз пројкат ИПА 2013. Друга област је квалитет ваздуха, где је нова NEC директива, на којој је потребно радити у оквиру ENVAP пројекта. Трећа област је управљање отпадом, у оквиру које се уз подршку ИПА пројекта ради на четири веома важне специфичне директиве (Оквирна директива о отпаду, Директива о амбалажи и амбалажном отпаду, директиве о депонијама, о електорносм и електричном отпаду, о батеријама). Директива која се односи на отпадни муљ изискује сарадњу са Министарством пољопривреде, шумарства и водопривреде и Управом за пољопривредно земљиште, па је потребно још много рада на њој. Четврта област је квалитет воде, где се раде специфични планови имплементације за четири директиве кроз ENVAP пројекат. Обављено је неколико циклуса консултација са секторским радним групама и са свим заинтересованим странама. Пета област је заштита природе, у којој нема прелазних периода, већ само дерогације (да се одређени чланови не морају код нас примењивати) за Директиву о птицама и Директиву о стаништима. Шеста област је индустријско загађење, где је у току израда директиве о индустријским емисијама. Већ припремљена директива преко ранијег ИПА пројекта треба да буде дорађена јер су се померили рокови за улазак у Европску унију. Седма област су хемикалије, у којој је директива о живи нова и на њој се ради. Осма област су климатске промене (директиве о квалитету петрола у горивима и геолошко складиштење карбон-диоксида су у плану израде кроз специфичне планове имплементације, а директива о систему трговине емисијама се дорађује). Девета и десета област су бука и цивилна заштита и оне су припремљене и усаглашене. Истакла је да су на неформалним консултацијама у Бриселу били задовољни концептом и планом који је наша делегација изнела.

Сандра Милићевић Сперлић, начелник Одељења за европске интеграције у Сектору за међународну сарадњу и европске интеграције, навела је да предстоји ревидирање делова преговарачке позиције који садрже транзиционе периоде и финализација оних делова о којима је разговарано на техничким консултацијама прошлог месеца у Бриселу (који се тичу дела заштите природе, климатских промена и хемикалија). Предстоји и формулација преговарачке позиције за индустријску директиву. Урађене су озбиљне анализе о томе који би били потенцијални какдидати за тражење транзиционих периода и адаптационих периода (до годину две или неколико месеци). Утврђено је да транзиционе периоде треба тражити за директиве из области отпада и вода, као и за област индустријског загађења, а адаптационе периоде за директиве из области заштите природе за одређене врсте. Како бисмо имали што реалније планове, док специфичне планове имплементације не усвоји Влада, постигнут је договор између шефа преговарачког тима, DG ENVIROMENT-а и Дирекције за сусетску политику и проширење да се у нацрту преговарачке позиције прикажу делови специфичних планова имплементације који су спремни за предавање Европској комисији у форми анекса (сажеци), који ће садржати: опис ситуације, недостатке у имплементацији и начин како их превазићи, трошкове, финансијски план и рок за потпуну имплементацију. За све то је потребна сагласност Министарства финансија. План је да се до краја маја усагласи нацрт преговарачке позиције у оквиру Министарства, преговарачке групе 27 и преговарачког тима, као и да се он искоординира са представницима заинтересованих страна. Након тога следи Пододбор у Бриселу, на ком треба приказати напредак у односу на прошлу годину и да имамо капацитет за предстојећи процес. После следе састанци са преговарачком групом и преговарачким тимом да би преговарачка позиција била спремна за слање на неформалне консултације са Европском комисијом. Након слања преговарачке позиције, очекујемо коментаре Европске комисије, после чега је неопходна дорада у складу са коментарима, а досадашње искуство говори о томе да ће највероватније уследити четири рунде коментара земље кандидата. Процене експерата су да је за најзахтевније директиве о отпаду и водама потребно око 6,44 милијарди евра само за инвестиционе трошкове, а приказан је начин на који бисмо могли да поркијемо те трошкове у наредном периоду: 50% потребих инвестиција може да се покрије из ЕУ фондова, а остатак из националног финансирања (национални и локални ниво) и око 20% од кредита, о чему се мора разговарати са Министарством финансија. Треба имати у виду да су прелазни периоди ограничени, а најдужи период добијен за отпадне воде је 15 година. Покушаћемо да преговарамо мало дужи период због финансија неопходних за имплементацију – од 17 до 20 година. Истакла је да је неопходно оснажити дијалог између Министарства заштите животне средине и Мининстарства за европске интеграције, у вези са средствима које можемо да очекујемо од Европске уније у наредном периоду, али и Министарством финансија, како бисмо знали колико новца из Буџета можемо да очекујемо у наредном периоду. Даља сарадња је неопходна и са Делегацијом Европске уније. Информисала је Одбор о томе да једино Преговарачка група 27 има свој сајт, на коме се налазе све информације које је дозвољено поделити са јавношћу, као и информације о члановима радне групе и секторских радних група и информације о састанцима и активностима Преговарачке групе 27.

 У дискусији која је уследила, учествовали су: Тања Петровић, Иван Карић, Гордана Грујић, Наташа Ђерег, Душко Тарбук и Ивана Стојиљковић.

 Тања Петровић истакла је да је стабилан систем финансирња животне средине основ за транспозицију, посебно зато што ми сами морамо да обезбедимо 50% средстава за то. Осврнула се на најављено запошљавање нових стручних људи у Министарству, указавши на то да недовољан број запослених ради на успостављању еколошких мрежа, али и на другим местима. Истакла је значај подизања капацитета у Министраству. Када се ради о области хоризонталног законодавства, осврнула се на одговорност за штету на животној средини, указавши на значај закона о томе, чија је израда почела пре три-четири године, и поставила питање када ће тај закон бити донет. Поставила је питање зашто ће се код заштите природе, где нема прелазних периода, тражити дерогације (да се нешто из директиве која се тиче станишта и директиве о птицама не примењује) и које су то дерогације.

 Иван Карић рекао је да се очекује да ће се убрзо успоставити Зелени фонд као независна институција, што је и сугестија и Европске комисије. Уз помоћ Делегације Европске уније радило се на одблокирању средстава за bottle neck пројекте (Врбас-Кула, Суботица, Шабац и Лесковац). Водиће се разговори о новом финансирању из ИПА фондова. Истакао је да се очекује да се повећа број запослених како би се административни капацитети подигли, али то није могуће без одобрења Мининстарства финансија. Одговарајући на остала питања, навео је да одговорност за штету на животној средини треба да буде транспонована до краја 2019. године, а да ће адаптациони периоди и неки други детаљи бити рамотрени на радној групи за заштиту природе.

 Гордана Грујић похвалила је Одбор за заштиту животне средине, који практикује механизам Зелене столице. Поставила је питање да ли су чланови радних група за преговоре и формално именованни решењем, с обзиром на то да неки од њих нередовно присуствују састанцима. Навела је да је учествовала у три круга коментарисања специфичних планова имплементације за пијаћу воду, у оквиру Директиве о водама, и да је приметила да су присутни коментарисали да је финансијска процена обезвређена, па је сугерисала да се укључе институције за финансије и експерти како би се процена боље направила. Поставила је питање да ли Министарство планира да уључи и цивилни сектор у неформалне консултације са Европском комисијом.

 Иван Карић је објаснио да рад у радним групама није обавезујући, осим за људе који раде у државној управи, па се дешава да се институције не одазивају позивима на састанке. Навео је да су страни експерти ангажовани у оквиру SIDA пројекта, уз помоћ донација од Шведске. Пројекције финансијске природе одређене су врло оквирно, па се очекује да један представник Министрства финансија буде стално присутан у радним групама и да буде задужен за свих 35 директива и све финансијске аспекте осталих директива. По правилима Европске комисије, представници организација цивилног друштва не могу да присуствују неформалним консултацијама са Европском комисијом, већ само чланови Преговарачке групе 27.

 Наташа Ђерег, координатор Националног конвента за радну групу за Поглавље 27, истакла је да има добру сарадњу са Министарством заштите животне средине и поставила је питање зашто Зелени фонд није профункционисао почетком ове године, с обзиром на то да се приходи и даље сливају у тај фонд по принципу „загађивач плаћа“ и из других врста накнада. Део дуга рециклажној индустрији је исплаћен из овог фонда, али није урађено ништа друго. Нагласила је да ова област чини 1/3 прописа Европске уније и мора да претрпи велике реформе у виду „озелењавања“ свих секторских политика (енергетике, пољопривреде и др.). Апеловала је да се овом поглављу озбиљније приступи и питала чије је одлука да се ово поглавље што касније отвори, јер постоји утисак да би се можа озбиљније приступило свим овим проблемима ако би се ово поглавље раније отворило. Навела је да цивилно друштво није видело нацрт преговарачке позиције иако су многи од њих чланови радних група за израду специфичних планова имплементације за одређене директиве. Осврнула се на потписивање изјава о поверљивости, јер сматра да су то све информације које занимају и обичне грађане. Поставила је питање шта се даље очекује од цивилног друштва у процесу преговарања.

 Члан Одбора Душко Тарбук замолио је да се поштује дневни ред и време, па је предложио да државни секретар одреди један дан у месецу за одговарање на питања представника цивилног сектора, јер народни посланици нису тако планирали своје време.

 Председник Одбора Ивана Стојиљковић је истакла да би народни посланици требало више да се укључе у дискусију, али да Министарство треба да има комуникацију са цивилним сектором, како се не би стекао утисак да су седнице Одбора једини контакт који имају са представницима цивилног сектора.

 Иван Карић је навео да су се представници Мининстарства сретали и разговарали са скоро свим присутним представницима организација цивилног друштва (са троје од четворо присутних) и да су се припремили за разговор са народним посланицима. Осврнуо се на питање рестриктивности докумената у преговорима, нагласивши да је то правило Европске уније и да интегрални документ преговарачке позиције, док га не размотре све земље чланице Европске уније, није доступан јавности. Овај процес је ипак отворен за јавност, кроз неколико кругова разговора са представницима јавности (представницима организација цивилног друштва, медијима, привредним коморама и сл.), па сматра да је овај утисак погрешан.

 Председник Одбора Ивана Стојиљковић је апеловала да цивилни сектор буде значајније укључен у процес преговора, у мери у којој је то могуће.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 13,13 часова.

 СЕКРЕТАР ПРЕДСЕДНИК

 Милица Башић Ивана Стојиљковић